Rådets udtalelse

af 18. februar 2003

om Danmarks opdaterede konvergensprogram, 2002-2010

(2003/C 51/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 9, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 18. februar 2003 gennemgik Rådet Danmarks opdaterede konvergensprogram, der dækker perioden 2002-2010. Programmet er rigt på oplysninger og indeholder store mængder data til brug for analysen af de mellem- og langsigtede udfordringer for de offentlige finanser i Danmark, og det er i overensstemmelse med adfærdskodeksen. Den økonomiske politik som afspejlet i de foranstaltninger, der planlægges gennemført i henhold til det opdaterede konvergensprogram, er i overensstemmelse med de overordnede økonomisk-politiske retningslinjer for 2002.

Økonomien har stort set udviklet sig som forventet i 2001-opdateringen. Det blev skønnet, at afmatningen i den økonomiske vækst i 2001 ville resultere i en BNP-vækst på 1,1 %. Det seneste tal er 1,4 %. I 2002 forventes BNP-væksten at stige en anelse til 1,5 %, hvilket er på linje med, hvad der blev forudset i den foregående opdatering. I 2003 og 2004 forventes der en BNP-vækst på henholdsvis 1,8 % og 2,1 %, der ene og alene vil blive drevet af den indenlandske efterspørgsel. Rådet noterer sig, at de makroøkonomiske fremskrivninger forekommer plausible og ligger på linje med Kommissionens prognose fra efteråret.

Rådet noterer sig med tilfredshed, at Danmark til stadighed har opfyldt konvergenskriterierne med hensyn til inflation, den lange rente, vekselkursen og de offentlige finanser.

Den strategi for de offentlige finanser, der skildres i opdateringen, er stort set uforandret i forhold til tidligere år, og den fokuserer fortsat især på at sikre, at de offentlige finanser forbliver holdbare på mellemlang og lang sigt. Strategien bygger fortsat på både fastholdelsen af et offentligt overskud på i gennemsnit 1,5-2,5 % af BNP om året frem til 2010 og skattestoppet, som også skal bidrage til at holde de offentlige udgifter nede. For at nå de budgetmål, der er beskrevet i den mellemfristede fremskrivning, anerkender den danske regering i programmet, at der vil være behov for nye arbejdsmarkedsreformer. Rådet glæder sig over, at skattestoppet nu er blevet gennemført på alle myndighedsniveauer i overensstemmelse med de overordnede økonomisk-politiske retningslinjer.

Rådet noterer sig med tilfredshed, at de offentlige finanser i Danmark fortsat er sunde. Resultatet for 2001 var bedre end forventet. I 2002 til 2004 forventes der ifølge opdateringen budgetoverskud på henholdsvis 1,6 %, 1,9 % og 2,4 % af BNP, hvilket stort set svarer til Kommissionens skøn. I resten af perioden (2005-2010) forventes der ifølge programmet overskud på omkring 2 % af BNP. Gælden forventes at falde fra 44 % af BNP i 2002 til 26 % af BNP i 2010.

Rådet noterer sig, at også den underliggende stilling på de offentlige finanser vil forblive sund over fremskrivningsperioden med overskud på omkring 2 % af BNP. Danmark vil derfor fortsat til fulde overholde kravene i stabilitets- og vækstpagten.

Opfyldelsen af de mellemsigtede mål for de offentlige finanser vil i vid udstrækning afhænge af realiseringen af en række ambitiøse arbejdsmarkedspolitiske målsætninger, herunder en forøgelse af de i forvejen høje erhvervsfrekvenser. Rådet noterer sig, at det i programmet anerkendes, at der for at nå disse mål vil være behov for nye arbejdsmarkedsreformer. Sammenlignet med den foregående opdatering er der nu blevet sat tal på de konsekvenser, det kan få, hvis reformerne ikke gennemføres. Rådet hilser dette velkommen og noterer sig, at hvis det ikke lykkes at nå de fastsatte mål som følge af manglende realisering af de arbejdsmarkedspolitiske målsætninger, kan det få store konsekvenser for tilvejebringelsen af den planlagte udvikling i de offentlige finanser. Hvis den aktuelle afmatning på arbejdsmarkedet desuden trækker ud, kan den også komme til at udgøre en risiko for tilvejebringelsen af de forventede overskud. Rådet tilskynder derfor de danske myndigheder til at gå beslutsomt videre med disse reformer.

Rådet er af den opfattelse, at på basis af den aktuelle økonomiske politik synes de offentlige finanser at være tilstrækkeligt holdbare til at kunne tackle budgetomkostningerne forbundet med befolkningens aldring, takket være budgetoverskuddene og pensionsfondenes og statens akkumulering af store nettoformuer.

Rådet noterer sig, at de danske myndigheder agter at mindske skattetrykket inden 2010, og mener, at dette kan lade sig gøre samtidig med, at holdbarheden i de offentlige finanser fastholdes. Skattetrykket i Danmark vil imidlertid forblive højt sammenlignet med andre industrialiserede lande, og det bør overvejes at gennemføre yderligere skattelettelser inden for rammerne af sunde offentlige finanser.

(1) EFT L 209 af 2.8.1997.